tartuNLP/wikipedia-smugri-20251201 huggingface dataset:
What’s Another Year?

”What’s Another Year?” on Shay Healyn säveltämä ja sanoittama kappale, jolla Irlantia edustanut Johnny Logan voitti vuoden 1980 Eurovision laulukilpailun. Kappale sai 143 pistettä, voittaen seuraavaksi tulleen Saksan 15 pisteellä. Kappaleen esiintymisnumero oli 17. Kappale on levytetty suomeksi nimellä ”Vuodet ohi käy”.
”What’s Another Year?” nousi voiton jälkeen listoille ympäri Euroopan ja siitä on tullut ikivihreä euroviisuklassikko. Se olikin yksi neljästätoista kappaleesta, jotka valittiin vuonna 2005 Eurovision viisikymmenvuotista historiaa juhlistaneeseen ""-tapahtumaan ehdokkaiksi kaikkien aikojen euroviisuksi. Kappale sijoittui 12:nneksi.
Making Your Mind Up

Making Your Mind Up oli vuoden 1981 Eurovision laulukilpailun voittajakappale. Sen esitti Bucks Fizz englanniksi ja se toi Isolle-Britannialle neljännen voiton yhteensä viidestä voitosta. Kappale sai 136 pistettä, voittaen seuraavaksi tullen Saksan vain neljällä pisteellä. Kappaleen esiintymisnumero oli 14. 
Kappale nousi voiton jälkeen hitiksi ympäri Euroopan. Suomeksi kappale on laulettu nimellä "Ei määrää sua toiset".
Ein bißchen Frieden

Ein bißchen Frieden () oli vuoden 1982 Eurovision laulukilpailun voittajakappale. Sen esitti Nicole saksaksi, ja se toi Länsi-Saksalle sen ensimmäisen voiton. Kappale sai 161 pistettä voittaen seuraavaksi tulleen Israelin ylivoimaisesti 61 pisteellä. Kappaleen esiintymisnumero oli 18, eli se esitettiin viimeisenä. Kappaleen on säveltänyt Ralph Siegel.
Kappale menestyi loistavasti eurooppalaisilla listoilla ja sen englanninkielinen versio olikin kaksi viikkoa brittilistan ykkösenä. Kappale oli viidessadas British Number One ja se on nykyään viimeinen euroviisuvoittokappale, joka on noussut brittilistan kärkeen. Voitettuaan Eurovision laulukilpailun Nicole lauloi kappaleen viisujen päätteeksi neljällä eri kielellä; saksaksi, englanniksi, ranskaksi ja hollanniksi. Kappale oli yksi neljästätoista kappaleesta, jotka valittiin vuonna 2005 Eurovision viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi ja se sijoittui siinä seitsemänneksi. Suomeksi kappaleen käänsi Raul Reiman ja sen levytti vuonna 1982 Katri Helena nimellä ”Vain hieman rauhaa”. Singlejulkaisun lisäksi se löytyy Fazer-Finnlevyn julkaisemalta kokoelmalevyltä "20 suosikkia – Anna mulle tähtitaivas", sekä Valittujen Palojen julkaisemalta "Katri Helenan parhaat" -kokoelmalta.
Portobelo

Portobelo, myös Portobello ja vanh. Puerto Bello, on Panamankannaksen pohjoisrannikolla sijaitseva satamakaupunki, joka kuuluu Panaman Colónin maakuntaan. Portobelo oli merkittävä satamakaupunki ja laivastotukikohta, jonka kehitys kuitenkin kärsi Karibian alueen kaapparitoiminnasta ja sodankäynnistä. Nykyään Portobelo on alle 3 000 asukkaan kokoinen unelias kylä. 
Historia.
Kristoffer Kolumbus löysi Portobelon lahden 2. marraskuuta 1502. Portobelon kaupungin perusti Espanjan siirtokunnaksi 1597 Francisco de Valverde y Mercado, ja siitä tuli syvävetisen luonnonsatamansa vuoksi merkittävä satamakaupunki ja sota- ja kauppalaivaston tukikohta 1500-luvulta 1700-luvulle. Kaupunki toimi Uuden-Granadan hopean vientisatamana Espanjaan ja se oli yksi etapeista, joiden kautta Espanjan aarrelaivastot kulkivat.
Vauraus houkutteli paikalle muun muassa kaapparikapteeni Henry Morganin, joka vuonna 1668 johti joukon kaappareita ja 450 yritykseen vallata kaupungin. Morgan onnistui tavoitteissaan ja ryösti Portobeloa kahden viikon ajan riisuen sen lähes kaikista sen rikkauksista. Vaikka valtaushanke oli rohkea, Morgan ei saanut tapahtumasta hyvää mainetta, sillä hänen joukkonsa syyllistyivät lukuisiin murhiin, kidutuksiin ja raiskauksiin noina viikkoina.
16. kesäkuuta 1726 kuninkaallisen laivaston kontra-amiraali Francis Hosier aloitti Portobellon laivastosaarron, jossa piirittäjälle kävi huonommin kuin piiritettävälle. Brittimerimiehet alkoivat kuolla tauteihin, jotka lopulta vaativat 4 000 henkeä. Laivasto-osasto lopetti saarron ja vetäytyi kaupungin edustalta joulukuussa.
1. joulukuuta 1739 kuninkaallisen laivaston osasto valtasi kaupungin Portobellon taistelun jälkeen vara-amiraali Edward Vernonin johdolla. Taistelu oli ensimmäinen merkittävä sotatoimi sodassa Jenkinsin korvasta. Britit tuhosivat kaupunkia suojanneet linnakkeet ja infrastruktuurin kannalta tärkeät rakennukset. Sotatoimi pakotti myös Espanjan siirtämään kauppareittejään turvallisimmille vesille. Tuho sekä kaupan heikentyminen lamautti kaupungin kehityksen ja se melkein autioitui. Britit kokivat taistelun kostona aiemman piirityksen epäonnistumiseen ja juhlivat voittoa nimeämällä mm. Lontoon, Dublinin ja Edinburghin kaupunginosia Portobelloiksi. 
Portobelon talous elpyi vasta Panaman kanaalin rakentamisen myötä yli sata vuotta taistelua ja tuhoamista myöhemmin. Vuonna 1980 kaupunkia suojaamaan 1500-luvun lopulla rakennetut linnakkeet julistettiin Unescon Maailmanperintökohteiksi.
Si la vie est cadeau

Si la vie est cadeau () oli vuoden 1983 Eurovision laulukilpailun voittajakappale. Sen esitti Corinne Hermès ranskaksi, ja se toi Luxemburgille sen viidennen Euroviisuvoiton. Kappale sai 142 pistettä, voittaen seuraavaksi tulleen Israelin vain kuudella pisteellä. Kappaleen esiintymisnumero oli 20 eli se esitettiin viimeisenä. 
Suomeksi kappale on laulettu nimellä ”Lahjan sain”. Suomenkieliset sanat ovat Juha Vainion käsialaa, ja kappaleen levytti ensimmäisenä suomeksi vuonna 1983 Lea Laven. Kappale löytyy muun muassa Lavenin saman nimiseltä albumilta. Cover-versioita kappaleesta ovat levyttäneet ainakin Bettina, Seija Simola, Liisa Ylimäki ja Taiska.
Diggi-loo diggi-ley

Diggi-loo diggi-ley oli vuoden 1984 Eurovision laulukilpailun voittajakappale. Sen esitti Herreys ruotsiksi ja se toi Ruotsille sen toisen euroviisuvoiton. Kappale sai 145 pistettä, ja se voitti toiseksi tulleen Irlannin kahdeksalla pisteellä.
Kappaletta on usein pidetty yhtenä kaikkien aikojen huonoimmista Eurovision laulukilpailun voittosävelmistä.
La det swinge

La det swinge (suom. swingataan) oli vuoden 1985 Eurovision laulukilpailun voittajakappale. Sen esitti yhtye nimeltä Bobbysocks norjaksi ja se toi Norjalle sen ensimmäisen kolmesta voitosta. Kappale sai 123 pistettä, voittaen seuraavaksi tullen Saksan 18 pisteellä. Kappaleen esiintymisnumero oli 13. Kappaleesta tehtiin myös englanninkielinen versio ”Let It Swing”.
J’aime la vie

J'aime la vie () oli vuoden 1986 Eurovision laulukilpailun voittajakappale. Sen esitti Sandra Kim ranskaksi. Esitys toi Belgialle sen ensimmäisen ja toistaiseksi ainoan voiton. Kappale sai 176 pistettä, jolla se voitti seuraavaksi tulleen Sveitsin 36 pisteellä. Kappaleen esiintymisnumero oli 13. 
Kappaleesta tuli superhitti Belgiassa, ja se menestyi hyvin myös monessa muussa Euroopan maassa, mutta Britanniassa se jäi lähes täysin huomiotta. Sandra Kim lauloi kappaleessa olevansa 15-vuotias, ja senikäiseksi hänet myös esiteltiin kilpailussa. Vasta euroviisuvoiton jälkeen hän paljasti todellisuudessa olevansa vasta 13-vuotias, ja hän on nykyäänkin kaikkien aikojen nuorin euroviisuvoittaja.
Hold Me Now

Hold Me Now oli vuoden 1987 Eurovision laulukilpailun voittajakappale. Sen esitti Johnny Logan englanniksi ja se toi Irlannille kolmannen sen seitsemästä voitosta. Johnny Loganille voitto oli toinen, eikä kukaan muu ole pystynyt voittamaan euroviisuja useampaan kertaan. Kappale sai 172 pistettä, voittaen seuraavaksi tulleen Saksan 31 pisteellä. Kappaleen esiintymisnumero oli 20. 
Kappale nousi voiton jälkeen listoille ympäri Euroopan ja muun muassa brittilistan kakkoseksi. Kappale olikin yksi neljästätoista kappaleesta jotka valittiin vuonna 2005 Eurovision viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi ja se sijoittui siinä kolmanneksi.
Ne partez pas sans moi

Ne partez pas sans moi (; "Älkää lähtekö ilman minua") oli vuoden 1988 Eurovision laulukilpailun voittajakappale. Sen esitti Céline Dion ranskaksi, ja se toi Sveitsille toisen sen kolmesta euroviisuvoitosta. Kappale sai 137 pistettä, ja se voitti vain yhdellä pisteellä seuraavaksi tulleen Ison-Britannian. Kappaleen esiintymisnumero oli 9.
Kappale ei erityisesti pärjännyt eurooppalaisilla musiikkilistoilla, mutta silti Céline Dionista on tullut yksi kaikkien aikojen menestyneimmistä euroviisuvoittajista. Kappale olikin yksi neljästätoista kappaleesta, joka valittiin vuonna 2005 Eurovision viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi, ja se sijoittui siinä kymmenenneksi.
Rock Me (Rivan kappale)

”Rock Me” oli vuoden 1989 Eurovision laulukilpailun voittajakappale. Sen esitti yhtye nimeltä Riva kroatiaksi ja se toi Jugoslavialle sen ainoan voiton. Kappale sai 137 pistettä ja voitti seuraavaksi tulleen Ison-Britannian 7 pisteellä. Kappaleen esiintymisnumero oli 22 eli se esiintyi viimeisenä. 
Kappaleesta tehtiin myös englanninkielinen versio, mutta kappale menestyi kaupallisesti surkeasti. Kappaletta onkin usein pidetty huonona voittoviisuna ja kappaleen voitto aiheutti runsaasti arvostelua kisoja kohtaan. Ison-Britannian yleisradioyhtiön BBC:n kommentaattori Terry Wogan kutsui kappaleen voittoa ”kisojen kuolinkelloiksi”.
Iqaluitin lentoasema

Iqaluitin lentoasema () on lentoasema Kanadan Nunavutin territoriossa, Iqaluitin kaupungissa. Kentän omistaa ja sitä ylläpitää Nunavutin territorio.
Historia.
Lentokentän perustivat Yhdysvaltain ja Kanadan ilmavoimat yhteistyössä. Ensimminen kiitotie valmistui joskus vuosien 1942 ja 1943 aikana. Vuonna 1963 sotilastukikohta suljettiin ja kenttä muutettiin siviililentoasemaksi.
1950-luvulta lähtien lentoasema tuli tunnetuksi suosittuna teknisenä välilaskupaikkana, jossa suoritettiin polttoainetankkausta, huoltoa ja henkilökunnan vaihtoa. Lentoyhtiöiden siirtyessä pidemmän matkan Boeing 707- ja Douglas DC-8 -koneisiin liikenne lentoasemalle supistui. Nykyisin lentoasema toimii lähinnä paikallisena lentoasemana ja isäntänä alueella suoritettaville ilmasotaharjoituksille.
Lentoasemalla tapahtuneet tapaturmat.
31. toukokuuta 1996 Virgin Atlanticin lento 7, Lontoosta Los Angelesiin, laskeutui kentälle, kun matkustaja oli saanut sydäninfarktin lennolla. Tämä oli ensimmäinen kerta kun Boeing 747 -jumbojetti laskeutui lentoasemalle. Laskeutuminen onnistui normaalisti, mutta rullatessaan rullaustiellä yksi koneen moottoreista osui polttoainepumppausautoon, mikä aiheutti vakavan polttoainevuodon kentällä. 397 koneen matkustajaa, joiden joukossa oli laulaja Gary Barlow ja Kentin prinssi Michael, viettivät kentällä ja osa matkustajista paikallisella curling-areenalla noin 16 tuntia, ennen kuin Virgin sai toimitetuksi 2 pienempää lentokonetta viemään matkustajat kohteeseensa. Korjattu 747-kone palasi liikenteeseen neljä päivää myöhemmin. Infarktin saanut matkustaja selvisi sairauskohtauksesta.
14. elokuuta 1996 Kanadan kuninkaallisten ilmavoimien CF-18 Hornet suistui kiitotieltä nousukiidon yhteydessä ja rikkoi polttoaineputken. Polttoaineen takia kone syttyi tuleen. Lentäjä käytti heittoistuinta ennen onnettomuutta ja pelastui vähäisin vammoin, ainoastaan nilkkansa murtaneena. Polttoaineputki suljettiin ja tulipalo saatiin sammutettua alle tunnissa tapaturmasta.
30. huhtikuuta 2008 Air Canadan lento 851, Lontoosta Calgaryyn, laskeutui lentoasemalle matkustajan saatua sairauskohtauksen lennolla. Kone joutui viipymaan lentoasemalla viisi tuntia, koska kentällä ei ollut tarvittavaa välineistöä käynnistää Airbus A330:n moottoreita. Kone teki välitankkauksen Montréalissa ja saapui Calgaryyn noin 04:00, 12 tuntia myöhässä.
15. elokuuta 2008 American Airlinesin lento 283, Delhistä Chicagoon, laskeutui lentoasemalle matkustajan kärsiessä tuskallisesta virtsakivitaudista. Matkustaja siirrettiin paikalliseen sairaalaan ja lentokone jatkoi tankkauksen jälkeen matkaa 2,5 tuntia myöhemmin.
3. toukokuuta 2009 American Airlinesin lento 91, Lontoosta Chicagoon, laskeutui matkustajan saatua sairauskohtauksen lennolla. Kone saapui Chicagoon noin neljä tuntia myöhässä.
Fångad av en stormvind

Fångad av en stormvind () oli vuoden 1991 Eurovision laulukilpailun voittajakappale. Sen esitti Carola Häggkvist ruotsiksi ja se toi Ruotsille maan kolmannen euroviisuvoiton. 
Kappale sai 146 pistettä tullen tasapisteisiin Ranskan kanssa. Tasapistetilanteen takia voittaja jouduttiin ratkaisemaan sillä, kumpi on saanut enemmän suuria pisteitä. Sekä Ruotsi että Ranska olivat saaneet neljä kertaa täydet kaksitoista pistettä, Ruotsi oli kuitenkin saanut kymmenen pistettä viisi kertaa ja Ranska vain kaksi, joten Ruotsin kappale voitti kilpailun. 
Kappaleesta tehtiin myös englanninkielinen versio, mutta se menestyi kaupallisesti huonosti.
Why Me?

”Why Me?” oli Irlannin voitokas edustuskappale vuoden 1992 Eurovision laulukilpailussa. Kaksinkertaisen euroviisuvoittajan Johnny Loganin säveltämän ja sanoittaman englanninkielisen kappaleen esitti Linda Martin. Se sai kilpailussa 155 pistettä voittaen seuraavaksi tulleen Ison-Britannian 16 pisteellä. Kappaleen esiintymisnumero oli 17. Kyseessä oli neljäs Irlannin kaikkiaan seitsemästä voitosta. 
”Why Me?” menestyi hyvin Irlannissa ja Itävallassa, mutta muuten sen kaupallinen menestys oli surkea.
In Your Eyes (Niamh Kavanagh’n kappale)

In Your Eyes oli vuoden 1993 Eurovision laulukilpailun voittajakappale. Sen esitti Niamh Kavanagh englanniksi ja se oli Irlannin viides maan seitsemästä voitosta. Kappale sai 187 pistettä, voittaen seuraavaksi tulleen Ison-Britannian 23 pisteellä. Kappaleen esiintymisnumero oli 14.
Kappale oli Irlannissa vuodein myydyin single ja meni brittilistoillekin sijalle 24.
Rock ’n’ Roll Kids

Rock 'n' Roll Kids oli vuoden 1994 Eurovision laulukilpailun voittajakappale. Sen esittivät Paul Harrington &amp; Charlie McGettigan englanniksi ja se oli Irlannin kuudes maan seitsemästä voitosta. Kappale sai 226 pistettä, voittaen seuraavaksi tulleen Puolan 60 pisteellä. Kappale oli myös viisuhistorian ensimmäinen yli kaksisataa pistettä saanut kappale. Kappaleen esiintymisnumero oli kolme.
Kappale menestyi kaupallisesti huonosti ja se jäi samana vuonna Eurovision laulukilpailun väliaikanumerossa läpimurron tehneen Riverdancen varjoon.
The Voice (Eimear Quinnin kappale)

The Voice oli vuoden 1996 Eurovision laulukilpailun voittajakappale. Sen esitti Eimear Quinn englanniksi ja se oli Irlannin seitsemäs ja viimeisin voittokappale. Kappale sai 162 pistettä, voittaen seuraavaksi tulleen Norjan 48 pisteellä. Kappaleen esiintymisnumero oli 17.
Kappale menestyi kaupallisesti huonosti, sillä se ei mennyt edes Irlannin listakärkeen. Irlannin neljäs voitto viiden vuoden sisällä saikin aikaan runsaasti arvostelua.
Nocturne (kappale)

Nocturne on vuoden 1995 Eurovision laulukilpailun voittajakappale. Sen esitti yhtye nimeltään Secret Garden norjaksi ja se oli Norjan toinen voittokappale. Kappale sai 148 pistettä, voittaen seuraavaksi tulleen Espanjan 29 pisteellä. Kappaleen esiintymisnumero oli 5. Tyyliltään kappale on instrumentaalinen ja siinä on vain vähän laulua – yksi säkeistö esityksen alussa ja toinen aivan lopussa.
Kappale menestyi kaupallisesti kohtalaisen huonosti, mutta Secret Garden loi kuitenkin menestyksekkään uran.
Love Shine a Light

Love Shine a Light oli vuoden 1997 Eurovision laulukilpailun voittajakappale. Sen esitti yhtye nimeltään Katrina &amp; The Waves englanniksi ja se on Ison-Britannian viides ja viimeisin voittokappale. Kappale sai 227 pistettä, voittaen seuraavaksi tulleen Irlannin 70 pisteellä. Kappaleen esiintymisnumero oli 24 eli toiseksi viimeinen. 
Kappale menestyi kaupallisesti kohtalaisesti. Se nousi brittilistalla kolmanneksi ja oli listoilla myös monessa muussa Euroopan maassa.
Heidi Kyrö levytti kappaleesta suomenkielisen version vuonna 1998 nimellä "Päivänvaloon".
Diva (kappale)

Diva on Dana Internationalin esittämä kappale, joka edusti Israelia vuoden 1998 Eurovision laulukilpailussa ja voitti sen. Kappale sai 172 pistettä, voittaen seuraavaksi tulleen Ison-Britannian vain 6 pisteellä ja kolmanneksi tulleen Maltan 7 pisteellä. Kappaleen esiintymisnumero oli 8.
Kappale menestyi kaupallisesti kohtalaisesti. Se nousi brittilistalla sijalle 11 ja oli listoilla myös monessa muussa Euroopan maassa, kuten Ruotsissa ja Alankomaissa. Kappale olikin yksi neljästätoista laulusta, jotka valittiin vuonna 2005 Eurovision 50-vuotista taivalta juhlistavaan -tapahtumaan ehdokkaiksi kaikkien aikojen euroviisuksi. Se sijoittui valinnassa toiseksi viimeiseksi.
Suomalainen yhtye 2. Maanantai teki kappaleesta suomenkielisen version nimellä "Diiva" vuonna 2010 julkaistulle albumille "Paternoster".
Take Me to Your Heaven

Take Me to Your Heaven oli vuoden 1999 Eurovision laulukilpailun voittajakappale. Sen esitti Charlotte Nilsson englanniksi, ja se on Ruotsin neljäs voittokappale ja lisäksi maan viimeisin vuoteen 2012 asti. Kappale sai 163 pistettä, voittaen seuraavaksi tulleen Islannin 17 pisteellä. Kappaleen esiintymisnumero oli 15.
Kappale menestyi kaupallisesti kohtalaisesti. Se nousi listoille muun muassa Ruotsissa, Britanniassa ja Belgiassa.
Fly on the Wings of Love

Fly on the Wings of Love oli vuoden 2000 Eurovision laulukilpailun voittajakappale. Sen esitti Olsen Brothers englanniksi ja se on Tanskan toinen voittokappale. Kappale sai 195 pistettä, voittaen seuraavaksi tulleen Venäjän 40 pisteellä. Kappaleen esiintymisnumero oli 14.
Kappale menestyi kaupallisesti hyvin. Se meni listakärkeen Tanskassa ja Ruotsissa. Saksassa se meni Top10:een. Kappale olikin yksi neljästätoista kappaleesta jotka valittiin vuonna 2005 Eurovision viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi ja se sijoittui siinä kuudenneksi.
Everybody

”Everybody” on Tanel Padarin, Dave Bentonin ja 2XL-yhtyeen englanniksi esittämä kappale, jolla Viro voitti vuoden 2001 Eurovision laulukilpailun. Kyseessä on toistaiseksi ainoa Viron voitto Eurovision laulukilpailuissa. Ivar Mustin säveltämä ja Maian-Anna Kärmasin säveltämä kappale sai 198 pistettä, voittaen seuraavaksi tulleen Tanskan 22 pisteellä. Kappaleen esiintymisnumero oli 20.
Kappale menestyi heikohkosti, eikä sen singleä julkaistu kuin muutamassa Euroopan maassa.
Everyway That I Can

Everyway That I Can oli vuoden 2003 Eurovision laulukilpailun voittajakappale. Sen esitti Sertab Erener englanniksi, ja se on Turkin ensimmäinen ja toistaiseksi ainoa voittokappale. Kappale sai 167 pistettä voittaen seuraavaksi tulleen Belgian vain kahdella pisteellä ja kolmanneksi tulleen Venäjän vain kolmella pisteellä. Kappaleen esiintymisnumero oli 4. 
Kappale menestyi kaupallisesti erittäin hyvin, ja se nousi listoille ympäri Euroopan. Kappale olikin yksi neljästätoista kappaleesta, jotka valittiin vuonna 2005 Eurovision laulukilpailun viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi, ja se sijoittui siinä yhdeksänneksi.
Mikheil Korkia

Mikheil Šotas dze Korkia (, ; 10. syyskuuta 1948 Kutaisi, Georgian SNT – 7. helmikuuta 2004 Tbilisi) oli georgialainen Neuvostoliittoa edustanut koripalloilija.
Korkia suoritti tutkinnon Tbilisin polyteknisessä instituutissa. Hän pelasi Tbilisin Dynamossa vuosina 1965–1979. Hän kuului myös Neuvostoliiton koripallojoukkueen miehistöön, joka voitti olympiakultaa Münchenissä 1972, kun joukkue kukisti Yhdysvallat yhdellä pisteellä uudelleen pelattujen kolmen sekunnin lisäajalla tehdyn korin jälkeen. Kuumaverisenä tunnettu 198-senttinen Korkia oli siinä vaiheessa ajettu ulos varoitustilin tultua täyteen. Hän oli mukana maajoukkueessa myös Montréalissa 1976 saavuttamassa pronssia. Euroopan mestaruuden hän saavutti joukkueensa kanssa vuonna 1971, hopeaa 1975 ja 1977.
Vuosina 1980–1981 Korkia valmensi Tbilisin Dynamoa ja 1982–1983 Moskovan Dynamoa. Myöhemmin hän toimi liike-elämässä ja oli muun muassa yhtenä omistajaosakkaana Kutaisin Torpedon jalkapallojoukkueessa. Korkia kuoli sydäninfarktiin.
I Wanna

I Wanna oli vuoden 2002 Eurovision laulukilpailun voittajakappale. Sen esitti Marie N englanniksi ja se on toistaiseksi Latvian ainut voittokappale. Kappale sai 176 pistettä, voittaen seuraavaksi tulleen Maltan 12 pisteellä. Kappaleen esiintymisnumero oli 23.
Kappale menestyi kaupallisesti surkeasti, ja se oli ensimmäinen euroviisuvoittokappale, jonka singleä ei julkaistu kotimaansa ulkopuolella. Kaiken lisäksi se ei menestynyt kunnolla edes kotimaassaan.
Wild Dances

”Wild Dances” oli vuoden 2004 Eurovision laulukilpailun voittajakappale. Sen esitti Ukrainan edustaja Ruslana osittain englanniksi ja osittain ukrainaksi. Hän oli tehnyt kappaleen sävellyksen ja sanoituksen itse. Kappale sai 280 pistettä voittaen seuraavaksi tulleen Serbia ja Montenegron 17 pisteellä. Kappaleen esiintymisnumero oli semifinaalissa 11 ja finaalissa 10.
”Wild Dances” oli Eurovision laulukilpailuihin vasta toista kertaa osallistuneen Ukrainan ensimmäinen voittokappale. Maan toisen voiton toi Jamala kappaleellaan ”1944” vuonna 2016 ja kolmannen kerran Kalush Orchestra kappaleellaan ”Stefania” vuonna 2022.
Kappaleesta tuli superhitti Ukrainassa. Se nousi listoille myös muun muassa Belgiassa, Kreikassa ja Turkissa.
My Number One

My Number One oli vuoden 2005 Eurovision laulukilpailun voittajakappale. Sen esitti Helena Paparizou osittain englanniksi. Se oli Kreikan ensimmäinen ja tähän mennessä ainut voittokappale. Kappale sai 230 pistettä, voittaen seuraavaksi tulleen Maltan 38 pisteellä. Kappaleen esiintymisnumero oli 19.
Kappale nousi sekä Kreikan että Ruotsin listakärkeen ja Belgiassa, Sveitsissä, Saksassa ja Itävallassa se sijoittui top40:een. Kappale oli yksi neljästätoista kappaleesta jotka valittiin vuonna 2005 Eurovision viisikymmenvuotista taivalta juhlistavaan -tapahtumaan ehdokkaaksi kaikkien aikojen euroviisuksi ja se sijoittui siinä neljänneksi.
First Air

First Air (on Bradley Air Services Limited yhtiön toimintanimi) on lentoyhtiö pohjoisessa Kanadassa, sen pääkonttori sijaitsee Kanatan kaupungissa, Ontarion provinssissa, Kanadassa. Yhtiön kotikenttänä toimii Ottawan kansainvälinen lentoasema ja muita tärkeitä solmukohteita ovat Iqaluitin lentoasema ja Yellowknifen lentoasema. Kaikkiaan yhtiöllä on 30 reittikohdetta Kanadassa ja yhtiö kuljettaa lentorahtia ympäri maailmaa.
Historia.
Yhtiö aloitti toimintansa vuonna 1946 "Bradley Air Services" nimellä, ja on edelleen rekisteröity tällä nimellä. Myöhemmin yhtiö otti toiminimekseen "First Airin". Reittiliikenteen yhtiö aloitti Ottawan ja North Bayn välillä vuonna 1973, reittiä lennettiin koneella jossa oli ainoastaan kahdeksan matkustajapaikkaa. Myöhemmin yhtiö laajensi reittilentoja Ottawan ohella Edmontoniin, Winnipegiin ja Montrealiin. Yhteistyössä Air Inuitin kanssa yhtiö palveli 16:tta inuiittikylää yhdistäen ne eteläiseen Kanadaan. Vuonna 1995 First Air hankki omistukseensa Ptarmigan Airwaysin ja vuonna 1997 Northwest Territorial Airwaysin. First Air on täysin Inuiittien omistama, Makivik Corporationin kautta joka osti lentoyhtiön vuonna 1990.
5. kesäkuuta 2009 First Air vastaanotti ensimmäisen leveärunkoisen Boeing 767-223 SF (Super Freighter) koneensa, joka on vuokrattu kolmen vuoden sopimuksella "Cargo Aircraft Management, Inc." yhtiöltä.
Kohteet.
First Airilla on reittiliikennettä seuraaviin kohteisiin. (päivitetty maaliskuussa 2009):
Laivasto.
First Airin laivasto koostuu seuraavista lentokoneista (päivitetty huhtikuussa 2015):
Universidad Nacional Mayor de San Marcos

Universidad Nacional Mayor de San Marcos (, lyh. UNMSM) on Perun pääkaupungissa Limassa toimiva yliopisto. Se perustettiin vuonna 1551 kuningas Kaarle I:n antamalla määräyksellä, mikä tekee siitä Amerikan mantereen vanhimman yliopiston, joka on edelleen toiminnassa. Paavin allekirjoittaman bullan yliopisto sai 1571. 
Alkujaan yliopistossa oli kolme tiedekuntaa: taiteen, oikeustieteen ja teologian tiedekunnat. Tällä hetkellä yliopistossa on 20 tiedekuntaa. 
San Marcos yliopistossa on 32 441 opiskelijaa. Opetushenkilökuntaa on 2212.
Vuonna 2021 yliopiston rehtoriksi valittiin Jeri Ramón Ruffner, josta tuli ensimmäinen virkaan valittu nainen yliopiston historiassa.
José

José on espanjalainen ja portugalilainen muoto miehen nimestä Joosef. Espanjan kielessä nimi äännetään ja portugalin kielessä . Suomessa nimi on käytössä muodossa Jose.
Espanjassa José oli yleisin miehen nimi vuoden 2015 alussa (122,7 henkilöä tuhannesta), kun tarkastellaan henkilön ensimmäistä ja mahdollista toista etunimeä. Koko etunimenä se oli toiseksi yleisin Antonion jälkeen (28,0 henkilöä tuhannesta). Se esiintyy myös useissa yhdistelmänimissä, joista jälkimmäisessä kategoriassa kärkikymmenikköön ylsivät José Antonio ja José Luis. Naisen nimenä se esiintyy yleisimmin yhdistelmänimessä María José. Vuoteen 2009 verrattuna yleisimpien espanjalaisnimien sijoitukset ovat pysyneet paljolti samoina, mutta osuudet ovat pienentyneet (edellä mainitut miehennimikategoriat 2009, José: 137,3 ja 36,5 henkilöä tuhannesta).
Suomessa José-nimisiä on maaliskuuhun 2025 mennessä ollut noin 900 miestä ja ainakin 30 naista. Yleisemmin nimi esiintyy tarkkeettomassa muodossa Jose, jonka nimisiä on ollut noin 2830 miestä ja ainakin 70 naista. Josen nimipäivä on Suomessa 19. maaliskuuta, Joosefin päivänä. Nimi lisättiin kalenteriin vuonna 2025.
Peitelty osingonjako

Peitelty osingonjako tarkoittaa järjestelyä, jossa yhtiö siirtää osakkaalleen osinkoon vertautuvan rahanarvoisen edun poikkeavan hinnoittelun avulla. Järjestelyssä yhtiö esimerkiksi maksaa osakkaalle ylihyvityksiä tai perii tältä alihintoja. Pyrkimyksenä on saada aikaan avointa osingonjakoa edullisempi kohtelu verotuksessa. Suomen lainsäädännössä pääsäännös tällaista menettelyä vastaan on verotusmenettelylain (1558/1995) 29 pykälä. Säännös koskee lähinnä osakeyhtiön ja sen osakkaiden ja näiden omaisten verotusta, mutta se on sovellettavissa myös muihin vastaaviin yhteisöihin ja näiden osakkaisiin tai jäseniin.
Ylihyvitystilanteessa yhtiö suorittaa osakkaalle tai tämän perheenjäsenelle suuren hyvityksen yhtiölle tehdyistä palveluksista (esimerkiksi ylipalkka) tai yhtiö maksaa tavallista suuremman vastikkeen yhtiölle luovutetusta hyödykkeestä. Aliveloitustilanteessa yhtiö vaatii osakkaaltaan hyvin pienen vastikkeen tälle luovutetusta hyödykkeestä. Osakkaalta ei esimerkiksi peritä korkoa tai peritään hyvin pientä korkoa vaikkapa osakaslainasta.
Oikeuskäytännössä peitellyksi osingonjaoksi on katsottu esimerkiksi järjestely, jossa henkilö myi yksityisliikkeensä osakeyhtiölle. Henkilö omisti tämän osakeyhtiön osakkeiden enemmistön. Osakeyhtiö maksoi henkilölle eläkettä, vaikka tämä ei ollut koskaan ollut työsuhteessa yhtiöön. Eläkettä pidettiin peiteltynä osingonjakona.
Travie McCoy

Travis Lazarus ”Travie” McCoy (s. 5. elokuuta 1981 Geneva, New York) on yhdysvaltalainen laulaja, rap rock -yhtye Gym Class Heroesin perustaja. Yhtye on julkaissut neljä studioalbumia. Hän on julkaissut myös yhden sooloalbumin.
Yksityiselämä.
Maaliskuussa 2008 Travie kertoi käyttäneensä opioideja. Hän aloitti käytön 15 vuoden iässä. Vuonna 2008 hän aloitti huumevieroitusohjelman. Tämä oli hänen toinen vieroituskertansa.
McCoy seurusteli Katy Perryn kanssa, joka esiintyi myös Gym Class Heroesin ”Cupid's Chokehold” -kappaleen musiikkivideolla. He ovat eronneet kahdesti, mutta aloittivat seurustelun jälleen huhtikuussa 2009. Pian seurusteltuaan pari kuitenkin erosi.
McCoy on vegetaristi. McCoy on rap-artisti Tygan serkku.
Sooloalbumi.
Travien ensimmäinen sooloalbumi "Lazarus" julkaistiin 8. kesäkuuta 2010. Albumin ensimmäinen single ”Billionaire” (mukana Bruno Mars) julkaistiin 8. maaliskuuta 2010. Hän käyttää albumillaan taiteilijanimeä Travie McCoy. Levyn alkuperäinen nimi oli "The Lazarus Project", mutta lakisyistä albumin nimi vaihdettiin Lazarukseksi. Lazarus-nimi tulee raamatun henkilöstä Lasarus ja nimi kuvastaa uudelleensyntymistä. Lazarus on myös Travien toinen nimi.
Yhteisomistus

Yhteisomistus tarkoittaa esineen tai omaisuuden omistusoikeuden kuulumista kahdelle tai useammalle henkilölle tai oikeushenkilölle. Yhteisomistus on Suomen lain mukaan joko jaotonta tai määräosaista.
Yhteisomistus Suomessa.
Jaoton yhteisomistus.
Jaoton yhteisomistus perustuu vanhoihin germaanisiin omistuskäsityksiin. Suomalaisessa oikeusjärjestelmässä jaoton yhteisomistus on varsin poikkeuksellista, sillä sellaista ei voida perustaa sopimuksella. Tärkeimmät jaottomat yhteisomistustilanteet ovat jakamaton kuolinpesä, avoin yhtiö ja aiemmin ennen vuotta 1930 solmitun avioliiton aviopesä. Tällainen pesä tai yhtiö muodostaa varallisuuspiirin, johon perillisillä, puolisoilla tai yhtiökumppaneilla on osuus. He eivät omista pesän esineistä mitään määräosaa vaan osuuden koko pesään.
Jaottoman yhteisomistuksen omistajat voivat yleensä vain yhdessä käyttää omistusoikeutta. Tähän on kuitenkin säädetty poikkeuksia puolisoiden vallintaoikeuden osalta. Oma ryhmänsä ovat erilaiset yhteiset alueet. Vuoden 1734 laki säänteli yhteismetsiä ja pitäjänyhteisiä, ja myöhemmin erityisesti isojaoissa on syntynyt yhteisalueita. Yhteisalueen hallinto voi perustua osakaskokouksen laatimaan ja tuomioistuimen hyväksymään ohjesääntöön.
Määräosainen yhteisomistus.
Määräosainen yhteisomistus perustuu roomalaiseen oikeuteen ja se voi koskea kiinteistöä, irtainta esinettä ja arvopaperia. Yleissääntö on se, että yhteisomistus on määräosaista. Sellainen syntyy esimerkiksi usean henkilön ostaessa tai periessä kiinteistön. Osakkaiden suhteita sääntelee laki eräistä yhteisomistussuhteista (180/1958) ellei asiasta ole erityissäännöksiä.
Yhteisomistaja voi käyttää esinettä, kuten esimerkiksi kiinteistöä, siten ettei loukkaa toisten yhteisomistajien vastaavia oikeuksia. Yhteisomistajat sopivat usein nautinnan rajoista ja sopimus suojaa ulkopuolisten häirinnän lisäksi muiden yhteisomistajien häirinnältä. Yhteisomistaja saa luovuttaa osuutensa muita yhteisomistajia kuulematta. Yhteistä esinettä koskeviin oikeustoimiin tarvitaan kaikkien yhteisomistajien suostumus. Tällainen oikeustoimi voi olla vaikkapa määräalan myynti tai rakennusluvan hakeminen.
Kunkin yhteisomistajan omistus (määräosa) kohdistuu murtoluvulla ilmaistavaan osuuteen koko esineestä. Jollei muuta ilmene, omistajien murto-osat ovat yhtäsuuret. Määräosa ei siis merkitse fyysisesti rajoiltaan määriteltyä esineen osaa (toisin kuin esimerkiksi kiinteistön määräala). Yhteisomistussuhde voidaan kuitenkin eräin edellytyksin purkaa "jakamalla" esine osiin, esimerkiksi kiinteistö itsenäisiksi kiinteistöiksi.
Vaikka määräosainen "omistus" kohdistuu abstraktiin murto-osaan, voidaan kiinteistön "hallinta" järjestää "hallinnanjakosopimuksella", jossa määritellään hallinnan fyysiset rajat. Hallinnanjakosopimukset ovat viime aikoina yleistyneet keinona hallinnoida useaa samalle kiinteistölle rakennettua asuinrakennusta, vaihtoehtona kiinteistön lohkomiselle tai asunto-osakeyhtiön perustamiselle.
Transmission

Transmission on ilmainen avoimen lähdekoodin BitTorrent-ohjelmisto. Ohjelmisto on saatavana usealle eri käyttöjärjestelmälle. OS X, Linux, FreeBSD, OpenBSD, NetBSD, Solaris, Platypux ja kahdeksan eri valmistajan sulautettua alustaa ovat virallisesti tuettuja. Epäviralliset Windows-, iOS- ja Android-versiot ovat saatavilla, joskin näiden käyttöliittymä ei ole standardi.
Tekniset ominaisuudet.
Ohjelma on toteutettu C- ja Objective-C-ohjelmointikielillä, mikä tekee siitä reagoivan verrattuna tulkattavilla kielillä toteutettuihin asiakasohjelmiin. Transmissionin perustoiminnallisuus pohjautuu libTransmissioniin, joka toimii myös daemonin ja Clutch-nimisen webkäyttöliittymän moottorina. Käytettävissä on natiivi GTK+-, Qt- tai OS X -käyttöliittymä. Muita kirjastoriippuvuuksia ovat libevent, OpenSSL, libnatpmp, miniupnpc, curl ja zlib.
Transmission on suunniteltu lähtökohtaisesti vähäiseen resurssien kulutukseen: testauksen aikana Transmission käytti alle neljäsosan muiden Bittorrent-asiakkaiden käyttämästä muistista. Transmission kulutti myös vähemmän CPU-aikaa, kuin muut testatut GUI-asiakasohjelmat. Jopa vähemmän kuin eräät terminaalipohjaiset asiakasohjelmat.
Levinneisyys ja vastaanotto.
Transmission on oletus BitTorrent-asiakasohjelma monissa Unix- ja Linux-jakeluissa, mukaan lukien Joli OS, Solaris, Ubuntu (14. tammikuuta 2008 lähtien), Mandriva (kevät 2008 lähtien), Mint, Fedora, Puppy, CrunchBang, Zenwalk, ja openSUSE:n GNOME-variantissa. Myös FON-reitittimissä on transmission valmiiksi asennettuna.
Transmission oli ladattu yli 230 000 kertaa viikko sen julkaisun jälkeen. ja on myös suosituin BitTorrent−ohjelma Mac−ohjelmien lataussivuilta MacUpdate ja VersionTracker ladatuista ohjelmista.
Tietoturva.
Maaliskuussa 2016 Transmissionin asennustiedosto sisälsi "KeRanger" nimisen kiristyshaittaohjelman, joka on ensimmäinen laatuaan Mac-alustalla.
ESET huomasi Transmissionin kotisivujen latauslinkin levittävän "OSX/Keydnap"-haittaohjelmaa elokuussa 2016. Kyseinen Keydnap varastaa salasanoja, sekä avaa takaoven jolla hakkerit voivat suorittaa komentoja käyttäjän koneella.
Jaakko Ruuskanen

Jaakko Ruuskanen (s. 26. elokuuta 1990 Tampere) on suomalainen jalkapalloilija. Hän on pelipaikaltaan keskikenttäpelaaja.
Ruuskanen on Tampereen Ilveksen kasvatti ja hän on pelannut neljätoista poikien maaottelua. Hän debytoi Veikkausliigassa 13. syyskuuta 2008 pelatussa FC KooTeePee-Tampere United ottelussa, päästessään kentälle 83. minuutilla. Kaudella 2009 Ruuskanen harjoitteli sekä Ilveksen että TamU:n harjoitusringissä seurojen yhteistyösopimuksen turvin.
Benjamin Creme

Benjamin Creme (5. joulukuuta 1922 Glasgow, Skotlanti – 24. lokakuuta 2016 Englanti) oli skotlantilainen taiteilija, esoteerikko ja "Share International" -lehden päätoimittaja, joka herätti huomiota väittämällä buddhalaisuudessa tunnetun viidennen Buddhan eli Maitreya-Buddhan olevan sama henkilö kuin kristittyjen Kristus ja muslimien Imam Mahdi sekä juutalaisten Messias.
Tehtävä mestareilta.
Creme on kertonut kiinnostuneensa okkultismista luettuaan 14-vuotiaana Alexanda David-Neelin kirjan "With Mystics and Magicians in Tibet". Hän on kuulunut myös teosofispohjaiseen ufouskontokuntaan Aetherius Society sekä seurannut etenkin Alice Baileyä. Vuonna 1959 hän sai kertomansa mukaan ensimmäisen telepaattisen viestin Mestarilta, joka kehotti nauhoittamaan viestit. Creme alkoi julistaa ilmoitusta vuonna 1975. 
Ennustukset Kristuksen toisesta tulemisesta.
Keväällä 1982 Creme ennusti, että Kristus/Maitreya puhuu televisiossa kaikilla kanavilla 21.6.1982 ja että tällöin tulee tapahtumaan ihmeparanemisia. Toukokuussa hän täsmensi, että Kristus asuu Lontoossa. Vuonna 1997 Creme ennusti, että Kristus tulee puhumaan televisiossa kaikilla maailman kielillä samanaikaisesti. Vielä vuonna 2010 hän toisti ennustuksensa. Eräät Creven seuraajat päättelivät, että kyseessä täytyi olla ekonomisti ja kirjailija Raj Patel. Creve kuitenkin korjasi väärinkäsityksen. Myös Patel kiisti olevansa messias. 
Viljaympyrät ja muita merkkejä.
Creven mukaan pelloille eri puolilla maailmaa ilmestyneet viljaympyrät ovat etäisten planeettojen veljien työtä ja että Maitreya tulee paljastamaan tämän salaisuuden, jota hallitukset pimittävät. Maitreya on myös ilmoittanut tulevista pörssirmahduksista, jotka ovat merkki hänen tulemisestaan.
Cremen kirjoja on käännetty useille kielille.
Isorastasmuura

Isorastasmuura ("Formicarius rufipectus") on Keski-Amerikassa ja Etelä-Amerikan pohjoisosissa tavattava muuriin kuuluva varpuslintu.
Koko ja ulkonäkö.
Kooltaan isorastasmuura on noin 19 cm. Lajin naama ja kurkku ovat väriltään mustat. Päälaki on alalajista riippuen joko musta tai ruosteenruskea. Rinta on väriltään ruosteenruskea. Isorastasmuuran selkä on väriltään tumman ruskea. Nuoret linnut ovat väriltään aikuisia vaaleampia ja kurkku on valkeampi.. Laji kulkee maassa tyypillisesti musta pyrstö koholla. Ulkonäöltään isorastasmuura muistuttaa rastasmuuraa ("Formicarius analis") ja pikkurastasmuuraa ("Formicarius nigricapillus"), joilta molemmilta puuttuu ruosteenvärinen rinta.
Levinneisyys ja elinympäristö.
Isorastas muura elää Andeilla alueella, joka ulottuu Perusta Venezuelaan. Lajin elinympäristöä ovat tiheät metsät vuoriston juurella ja vuoriston alimmissa kerroksissa. Yleensä laji elää 1 100–2 200 metrin korkeudella merenpinnasta.
Iitinseutu

Iitinseutu on suomalainen sanomalehti. "Iitinseutu" on perustettu vuonna 1954, ja se on Iitin ja Kouvolassa sijaitsevan Jaalan paikallislehti. Lehti ilmestyy kerran viikossa torstaisin. Lehden päätoimittaja on Veli-Pekka Kelloniemi.
"Iitinseudun" levikki on laskenut hiljalleen usean vuoden ajan. Vuonna 2000 lehden levikki oli 4 397 kappaletta, vuonna 2003 se oli 4 089 ja vuonna 2008 levikki oli 3 595 kappaletta.
AV-suunnittelu

AV-suunnittelu eli "audiovisuaalisen tekniikan suunnittelu" on suunnittelua, jolla varmistetaan tilan sopivuus äänen ja kuvan esittämiseen, tallentamiseen tai toistamiseen. Sitä käytetään tyypillisesti kulttuuritiloissa, oppilaitoksissa, kirkoissa ja muissa julkisissa tiloissa.
AV-suunnittelun tarkoituksena on tuottaa riittävät suunnitelmat audiovisuaalisen tekniikan tarpeista muiden suunnittelualojen lähtötiedoiksi (mm. arkkitehti-, sisustus-, LVI- (lämmitys-, vesi- ja ilmastointi-) ja sähkösuunnittelua) sekä mahdollistaa AV-tekniikan tarvitsemien tarpeiden kilpailuttaminen (esim. sähkö- ja teleliitännät sekä AV-kaapelointi osana AV-urakkaa sekä AV-järjestelmien toteuttamiseen tarvittavat rakennustekniset aputyöt osana rakennusurakkaa).
Lisäksi AV-suunnitelmat mahdollistavat AV-urakan tai laitehankinnan kilpailuttamisen siten, että saadut suunnitelmat ovat yhdenmitallisia ja näin saadut urakkahinnat vertailukelpoisia.
AV-suunnittelu on yksi taloteknisen suunnittelun erikoisaloista, kuten akustiikka-, keittiö- tai turvasuunnittelu.
AV-suunnittelijan yksi tärkeimmistä tavoitteista on sovittaa AV-tekniikka osaksi rakennuksen kokoisratkaisua, jotta AV-tekniikan erityisvaatimukset on huomioitu osana rakentamisen kokonaisuutta. 
Laajimmassa merkityksessään AV-suunnittelu avustaa kaikkia suunnittelualueita esitystilan optimoimiseksi käyttötarkoitukseensa: 
AV-suunnittelu sisällytetään vaativissa kohteissa tasavertaisena suunnittelualueena muiden perinteisten suunnittelualueiden joukkoon. Vaativissa saneerauskohteissa, joissa AV-tekniikka on laadukas ja asettaa runsaasti vaatimuksia muille suunnittelualueille, toimii AV-suunnittelija usein pääsuunnittelijana ja päävalvojana. AV-suunnittelu voi tarkoittaa myös järjestelmäsuunnittelua. Siinä tapauksessa av-suunnittelu keskittyy vain esitystekniikan määrittämiseen ja keskeisten ohjeiden antamiseen esim. sähkösuunnittelua varten. Kapeampi suunnitteluohjelma voi riittää, jos tila vain remontoidaan av-esitystilaksi tai vain esitysjärjestelmä uusitaan.
Suunnitelman osat.
AV-suunnittelu jakautuu normaalisti kolmeen suunnittelun päävaiheeseen:
Lisäksi tarvittaessa:
Muiden suunnittelualueiden avustaminen perustuu käyttäjän kanssa laadittuun AV-esitystilojen hankesuunnitelmaan, jossa määritetään esitystilanteet ja niiden edellyttämät kiinteät av-tekniset laitteet, av-varaukset, erikoisvalaistusjärjestelmät, kuvan- ja äänensiirto, videoneuvottelu jne. jne Keskeinen osa hankesuunnitelmaan on luonnollisesti kustannusarvio, jonka perusteella hankintoihin voidaan varautua ja tai korjata budjettia vastaavaksi. Varsinaiset AV-suunnittelu-asiakirjat muodostuvat yleensä AutoCAD-pohjaisista piirustuksista, joissa AV-esitystekniikka on mitoitettu pohja- ja leikkaus- ja kalustepiirustuksiin.
Tämän lisäksi AV-suunnitelmiin kuuluvat tyypillisesti:
Ryongch’ŏnin räjähdys

Ryongch’ŏnin räjähdys oli Pohjois-Korean Ryongch’ŏnissa 22. huhtikuuta 2004 sattunut räjähdys. Se tapahtui rautatieasemalla, jonka Kim Jong-il oli ohittanut vain tunteja aikaisemmin. Pohjois-Korean mukaan räjähdyksen voima vastasi sataa tonnia dynamiittia, mutta Kyodo Newsin mukaan räjähdys oli jopa kahdeksan kertaa voimakkaampi. Aluksi Pohjois-Korea piti tapausta onnettomuutena, mutta sittemmin se vihjaisi sen olleenkin Kim Jong-iliin kohdistunut murhayritys.
Räjähdyksen on väitetty lisäksi mahdollisesti aiheutuneen junien törmäyksestä, dynamiitilla lastattujen junien ajamisesta sähköjohtojen yli tai ammoniumnitraatista. Räjähdys synnytti 15-metrisen kraatterin.
Kuolonuhrien määrä oli 161. Noin 1 300 loukkaantui. Useat jäivät vaille kotia. Monet turman uhrit olivat lapsia; alueella ollut koulu meni maan tasalle. Ryongch’ŏnissa 1,5–2 kilometrin päässä räjähdyspaikasta olleen sairaalan kaikki ikkunat rikkoutuivat.
Leväviilakala

Leväviilakala ("Acreichthys tomentosus") on viilakaloihin kuuluva koralliriuttojen kala, jota joskus pidetään akvaariossa. 
Leväviilakala kasvaa noin 7–12 cm pitkäksi. Sen vartalo on litteä, vatsapuolella roikkuu kolmiomainen heltta. Yleisväri on keltaisen ja oliivinvihreän läikikäs, pyrstössä on 2–3 tummanruskeaa juovaa. Otsa on voimakkaasti kovera. Kummankin silmän takana on piikki, ja muutenkin kalassa on piikkejä siellä täällä. 
Leväviilakaloja tavataan koralliriutoilla, tyypillisesti 2–15 metrin syvyydessä Intian valtamerellä ja Tyynenmeren länsiosassa.
Ashbury Heights

Ashbury Heights on ruotsalainen vuonna 2005 perustettu synthpop-yhtye. Yhtye esittää musiikkinsa englanniksi.
Historia.
Anders Hagström perusti yhtyeen silloisen tyttöystävänsä Yasmine Uhlinin kanssa Sundsvallissa. He tekivät levysopimuksen saksalaisen Out of Line -levy-yhtiön kanssa. Uhlin lähti yhtyeestä Saksan-kiertueen jälkeen marraskuussa 2008 ja Bergström valitsi uudeksi naisvokalistiksi norjalais-ruotsalaisen laulajan ja mallin Kari Bergin. Yasmine Uhlin palasi yhtyeeseen vuonna 2020.
Tulijuovakorallitokko

Tulijuovakorallitokko ("Gobiodon histrio") (aiemmin tulitäplätokko) on tokkojen heimon kalalaji.
Koko ja ulkonäkö.
Tulijuovakorallitokko jää alle 4 cm pitkäksi. Sen päässä silmistä alkaen taaksepäin on pystyjuovia. Vartalossa, varsinkin kyljen yläosassa on vihertävällä pohjalla punaisia täpliä, jotka muodostavat vaakasuoria jonoja. Joillakin yksilöillä on kyljessään musta silmätäplä, toisilta se puuttuu, eikä tiedetä, ovatko nämä ehkä eri lajia. Tulijuovakorallitokkojen ihosta erittyy kitkerää limaa, minkä takia isommat kalat eivät syö niitä.
Alkuperä ja elinympäristö.
Tulijuovakorallitokkoja elää luonnossa Indopasifisella merialueella ja Punaisellamerellä. Ne pysyttelevät usein "Acropora"-korallien oksiston suojissa. Kala pysyy paikallaan vaikka vuorovesi paljastaisi korallin tilapäisesti kuiville, ja kykenee silloin hengittämään ilmaa.
Ideal Bikes

Ideal Bikes on kreikkalainen polkupyörävalmistaja, joka valmistaa "Ideal"-tuotemerkillä noin 140 000 polkupyörää vuodessa. Useat maastopyöräilyjoukkueet käyttävät Idealin valmistamia pyöriä.
Historia.
Yritys perustettiin Kreikassa vuonna 1926. Vuonna 1955 syntyi Ideal-brändi, jonka alla yritys alkoi valmistaa omia polkupyöriään. Tuotemerkin lanseeraus merkitsi käännekohtaa: sen myötä IDEAL laajensi jälleenmyyntiverkostoaan ja vakiinnutti asemansa Kreikan johtavana pyörätoimittajana. Vuonna 1991, kun yritys muutti tuotantonsa Patrakseen, Kreikkaan, 14 000 neliömetrin omistamaansa tehdaskiinteistöön. 
1990-luvun puolivälissä Ideal Bikes alkoi viedä pyöriään yhä useampiin Euroopan maihin. Yritys sai näkyvyyttä alan suurilla kansainvälisillä messuilla, kuten Eurobike ja IFMA Bicycle Show, mikä vahvisti sen asemaa myös kansainvälisenä brändinä.
Vuonna 2004 Ideal Bikes siirtyi aktiivisesti urheilun maailmaan ryhtymällä sponsoroimaan maantie- ja maastopyöräilyjoukkueita eri puolilla Eurooppaa. Sen pyörät nähtiin myöhemmin myös olympialaisten MTB- ja triathlonkilpailuissa.
Vuonna 2015 Ideal esitteli ensimmäisen sähköavusteisen kaupunkipyöränsä Oraman. Se käynnisti yrityksen Futour-malliston synnyn ja yrityksen laajentumiseen sähköpyörien kasvaville markkinoille.
Halipula

Halipula on Joel Hallikaisen vuonna 1994 ilmestynyt studioalbumi. Albumin julkaisi levy-yhtiö Fazer Musiikki. 
Albumi sisältää eritoten lapsille suunnattuja lauluja. Albumin tunnetuin kappale on "Halipula", joka on Hallikaisen yksi tunnetuimmista lastenlauluista.
Hallikaisen lisäksi albumilla esiintyvät Anna Hanski, lauluyhtye Beat, Puolalan musiikkikoulun oppilaita, Heikki Hilander, Tuija Piepponen, Elviina Pulli ja Juha Kastu.
Kappaleet.
Sovitukset ja orkesterin johto Jouni Lehtonen.
Frankie Lymon

Franklin Joseph ”Frankie” Lymon () oli afroamerikkalainen laulaja. Hän tuli tunnetuksi parhaiten The Teenagersin solistina 1956, jolloin tuli heidän iso hittinsä ”Why Do Fools Fall in Love”. Sittemmin hän jatkoi joitain vuosia soolouraa. Frankie Lymon oli kolmesti avioliitossa ja kuoli huumeiden yliannostukseen vain 25-vuotiaana.
Nacho Monreal

Ignacio ”Nacho” Monreal Eraso (s. 26. helmikuuta 1986 Pamplona, Navarran maakunta, Espanja) on espanjalainen jalkapalloilija, pelipaikaltaan vasen laitapuolustaja. Hän edusti kotimaansa seurojen lisäksi 6,5 kautta englantilaisseura Arsenalia.
Seurajoukkueura.
Monreal on Osasunan kasvatti. Hän debytoi seuran edustusjoukkueessa Mestarien liigan karsiinoissa Hamburger SV:tä vastaan elokuussa 2006. Ensiesiintymisensä pääsarjatasolla hän teki 22. lokakuuta 2006 ottelussa Valenciaa vastaan. Kaudesta 2007–2008 lähtien hän oli joukkueen ykkösvalinta pelipaikalleen. Hän pelasi Osasunassa 127 Primera Divisiónin ottelua, ja teki kolme maalia.
10. kesäkuuta 2011 hän teki viisivuotisen sopimuksen kesän aikana jo kovasti vahvistuneen Málagan kanssa. Hänestä maksettiin 6 miljoonan euron siirtokorvaus. Hän pelasi seurassa puolentoista vuoden aikana 45 pääsarjaottelua. Hän debytoi myös Mestarien liigassa.
Tammikuussa 2013 Monreal siirtyi Englannin Valioliigan Arsenaliin, jossa hän pelasi 6,5 vuotta. Hän voitti sekä FA Cupin eetä FA Community Shieldin 2014, 2015 ja 2017. Hän pelasi 12 ottelua, mukaan lukien tappiollinen finaali, Eurooppa-liigassa 2018–2019. Valioliigassa hän pelasi kaikkiaan 187 ottelkua ja teki seitsemän maalia. Mestarien liigassa hän esiintyi yhteensä 19 ottelussa.
Monreal siirtyi Espanjan pääsarjan Real Sociedadiin kesällä 2019. Hän pelasi uransa viimeiset ottelut toukokuussa 2021.
Maajoukkueura.
Monreal kuului Espanjan alle 21-vuotiaiden maajoukkueen kokoonpanoon vuoden 2009 EM-kilpailuissa. Ensiesiintymisensä Espanjan maajoukkueessa hän teki 12. elokuuta 2009 ystävyysottelussa Makedoniaa vastaan. Ensimmäisen arvokilpailujen karsintaottelunsa hän pelasi MM-karsintaottelussa Armeniaa vastaan lokakuussa 2009. Ensimmäisen maaottelumaalinsa hän viimeisteli MM-karsinnassa Makedoniaa vastaan marraskuussa 2016. Hän kuului Espanjan joukkueeseen MM-kilpailuissa 2018, muttei päässyt pelaamaan.
Drew Gooden

Andrew Melvin ”Drew” Gooden (s. 24. syyskuuta 1981 Oakland, Kalifornia) on yhdysvaltalainen koripalloilija. Hän pelasi NBA:ssa vuosina 2002–2016. Goodenin äiti on suomalainen ja isä yhdysvaltalainen.
Pelaajaura.
Gooden pelasi Kansasin yliopistossa vuosina 1999–2002. Kansas selviytyi vuonna 2002 neljän parhaan joukkoon, ja Gooden voitti yliopistokoripallon levypallokuninkuuden. Valmentajayhdistys valitsi Goodenin vuoden pelaajaksi, ja Kansasin yliopisto jäädytti hänen pelinumeronsa.
Memphis Grizzlies varasi Goodenin NBA:han neljännellä vuorolla . Ensimmäisellä NBA-kaudellaan Gooden valittiin tulokkaiden tähdistöviisikkoon. Hän pelasi runkopelaajana Memphisissä, Orlando Magicissä ja vuosina 2004–2008 LeBron Jamesin tähdittämässä Cleveland Cavaliersissa, joka selviytyi kaudella 2006–2007 loppuotteluihin häviten San Antonio Spursille. Cavaliersin jälkeen Gooden on edustanut useita NBA-seuroja. Keväällä 2014 hän pelasi hyvin Washington Wizardsissa, mikä poiki hänelle pelaajasopimuksen seuraavaksi kaudeksi.
Pelityyli.
208-senttinen ja yli satakiloinen Gooden tunnetaan hyvänä korinaluspelaajana.
Yksityiselämä.
Goodenin äiti on suomalainen Ulla Lear (o.s. Pellinen), ja isä on Suomessa koripalloa ammatikseen pelannut yhdysvaltalainen Andrew Gooden. He tapasivat koripallon ulkopuolella Andrew'n pelatessa Äänekoskella 1970-luvun lopussa. Drew syntyi Kalifornian Oaklandissa 24. syyskuuta 1981 ja on asunut ikänsä Yhdysvalloissa. Hän on vieraillut Suomessa useaan otteeseen etenkin lapsena. Goodenin ollessa esikouluiässä hänen vanhempansa erosivat, ja hän kasvoi pääasiassa isänsä luona.
2010-luvun alkupuolella Gooden ilmoitti haluavansa pelata Suomen maajoukkueessa. Gooden ei ole Suomen kansalainen, ja hän on pelannut Yhdysvaltain alle 20-vuotiaiden maajoukkueessa vuoden 2000 Amerikan-mestaruuskilpailuissa. Hän odotti pitkään kutsua Yhdysvaltain maajoukkueeseen, mitä ei koskaan tapahtunut. Gooden jätti kaksoiskansalaisuushakemuksensa NBA:n kevään 2014 pudotuspelien aikaan, mutta hakemus ei ehtinyt saada hyväksyntää ennen syksyn 2014 MM-kilpailuja, joissa Gooden olisi halunnut Suomea edustaa. Hän matkusti kuitenkin Espanjaan katsomaan MM-kilpailuja ja rakentamaan suhteita suomalaisiin koripallotoimijoihin. 
Vieraillessaan Suomessa kesällä 2016 Gooden kertoi haluavansa yhä edustaa Suomea. Goodenin puoliso on indonesialaissukuinen Malyndah Gundawan, ja heillä on Andrew-niminen poika.